KIRJALLINEN KYSYMYS E-2712/99 esittäjä(t): Pernille Frahm (GUE/NGL) komissiolle. Työaikadirektiivi.



Virallinen lehti nro 280 E , 03/10/2000 s. 0110 - 0110



KIRJALLINEN KYSYMYS E-2712/99 esittäjä(t): Pernille Frahm (GUE/NGL) komissiolle (18. tammikuuta 2000) Aihe: Työaikadirektiivi 1. Komission jäsen Padraig Flynn vahvisti tanskalaisille keskusjärjestöille 10. toukokuuta 1993 lähettämällään kirjeellä, että EU-direktiivejä voidaan panna täytäntöön tanskalaisella kollektiivisella työehtosopimusjärjestelmällä (kirjeen sisältöön perustui osaksi mm. se, että 30. marraskuuta 1993 hyväksyttiin päätös tanskalaisen sopimusmallin noudattamisesta EU:n direktiivien täytäntöönpanon perustana). Miten on mahdollista, että komissio on nyt lähettänyt Tanskan valtiolle kirjelmän, jossa väitetään, että Tanskan tapa panna täytäntöön EU:n työaikadirektiiviä ei komission mukaan ole unionista tehdyn sopimuksen mukainen? 2. Onko komissio muuttanut mieltään siitä ajankohdasta, jolloin komission jäsen Padraig Flynn lähetti kirjeensä, siihen ajankohtaan, jolloin komissio lähetti Tanskalle kirjelmänsä työaikadirektiivin täytäntöönpanosta? Jos näin on, pyydän komissiota selvittämään, mikä seikka on saanut komission muuttamaan käsitystään. Pyydän mm. saada tietää, pitikö komissio 10. toukokuuta 1993 antamassaan lausunnossa Tanskan tapaa panna direktiivejä täytäntöön kollektiivisen työehtosopimusjärjestelmän kautta poliittisesti hyväksyttävänä siksi, että Tanskan kansan oli viikkoa myöhemmin määrä äänestää unionisopimuksesta toisessa kansanäänestyksessä? 3. Voiko komissio vahvistaa, että työaikadirektiivin täytäntöönpanoa koskevan Tanskalle osoitetun kirjelmän lähettämishetkellä ei ollut olemassa ainuttakaan esimerkkiä siitä, että työaikadirektiivin sopimuspohjaisen täytäntöönpanon tanskalaiset osapuolet eivät olisi jossain vaiheessa pystyneet varmistamaan tuloksia, joista kyseisessä direktiivissä säädetään (vrt. unionisopimuksen 11 maan sopimus)? Anna Diamantopouloun komission puolesta antama vastaus (3. maaliskuuta 2000) Työllisyys- ja sosiaaliasioista aiemmin vastanneen komissaarin kirjeessä, johon arvoisa parlamentin jäsen viittaa, todettiin, että direktiivejä voitaisiin panna täytäntöön myös asianmukaisesti ilmoitettuilla kansallisilla työehtosopimuksilla ja että lakien säätämistä harkitaan vasta viimeisenä keinona. Tämä on EY:n perustamissopimuksen 137 artiklan 4 kohdan (entisen 118 artiklan) mukaista. Kyseisessä artiklassa todetaan selvästi, että direktiivien täytäntöönpano voidaan antaa työmarkkinaosapuolten tehtäväksi. Lisäksi yhteisöjen tuomioistuin on asettanut tiettyjä ehtoja sille, että työehtosopimuksia käytetään ainoana välineenä direktiivin tai joidenkin direktiivin säännösten täytäntöönpanemiseksi(1). Tässä yhteydessä olennainen ehto on, että direktiivin säännökset kattavat kaikki direktiivin soveltamisalaan kuuluvat työntekijät. 1. Komission kanta ei ole muuttunut sen jälkeen, kun kirje lähetettiin vuonna 1993, eikä myöskään asiaa koskeva yhteisön lainsäädäntö sellaisena kuin yhteisöjen tuomioistuin on sitä tulkinnut. 2. Komissio on saanut tanskalaisilta ammattiliitoilta kaksi asiaa koskevaa valitusta. (1) Asia C-143/83, komissio v. Tanska, Kok 1985, s 427. Katso myös esim. komissio v. Italia, Kok 1986, s. 2291.